b'\n_START_ARTICLE_\nD\xc3\xa5psoppl\xc3\xa6ring\n_START_SECTION_\nD\xc3\xa5psoppl\xc3\xa6ring Den norske kirke\n_START_PARAGRAPH_\nN\xc3\xa6rmere 80% av barn og unge f\xc3\xb8dt i Norge blir d\xc3\xb8pt i Den norske kirke. En tilsvarende andel av de unge som er medlemmer av Den norske kirke deltar i kirkens konfirmasjonsundervisning. Tradisjonelt har den viktigste d\xc3\xa5psoppl\xc3\xa6ringen i Den norske kirke skjedd gjennom grunnskolens kristendomsundervisning, konfirmasjonsundervisningen og i s\xc3\xb8ndagsskolen. I forbindelse med behandlingen av ny grunnskolelov i 1969 slo Stortinget fast at kirken selv har ansvaret for \xc3\xa5 gi d\xc3\xa5psundervisning i kirkelig forstand. Dermed var en mer enn 200-\xc3\xa5rig tradisjon brutt. Den f\xc3\xb8rste skoleloven \xe2\x80\x93 som kom i 1739 \xe2\x80\x93 kan med stor rett kalles en \xc2\xabd\xc3\xa5psoppl\xc3\xa6ringslov\xc2\xbb, ettersom den hadde sin bakgrunn i konfirmasjonsloven fra 1736. I mer enn 200 \xc3\xa5r framover representerte skolens kristendomsundervisning det viktigste elementet i d\xc3\xa5psoppl\xc3\xa6ringen i kirken. _NEWLINE_Formelt sett var en med stortingsvedtaket i 1969 p\xc3\xa5 en m\xc3\xa5te tilbake til tiden f\xc3\xb8r skoleloven av 1739. Kirken m\xc3\xa5tte ta fatt p\xc3\xa5 oppgaven \xc3\xa5 bringe d\xc3\xa5psoppl\xc3\xa6ringen tilbake dit den egentlig h\xc3\xb8rer hjemme, og der den opprinnelig ogs\xc3\xa5 h\xc3\xb8rte hjemme. Det ble derfor igangsatt et omfattende kirkelig reformarbeid av kirkens d\xc3\xa5psoppl\xc3\xa6ring, som bl.a. i 1991 f\xc3\xb8rte fram til at Kirkem\xc3\xb8tet vedtok Plan for d\xc3\xa5psoppl\xc3\xa6ring i Den norske kirke \xe2\x80\x93 som en retningsgivende rammeplan for d\xc3\xa5psoppl\xc3\xa6ring i menighetene. _NEWLINE_Denne planen gav en ny giv til d\xc3\xa5psoppl\xc3\xa6ringsarbeidet. I \xc3\xa5rene som fulgte ble d\xc3\xa5psoppl\xc3\xa6ringen det st\xc3\xb8rste satsingsomr\xc3\xa5det i Den norske kirke og menighetene begynte \xc3\xa5 utarbeide lokale l\xc3\xa6replaner for d\xc3\xa5psoppl\xc3\xa6ringen i lokalmenigheten. Kirken ble imidlertid ikke tilf\xc3\xb8rt den n\xc3\xb8dvendige \xc3\xb8konomiske midlene til \xc3\xa5 realisere planen. Etter forslag Stortinget i 1996 startet arbeidet med \xc3\xa5 utrede og vurdere \xc3\xa5 fremme forslag om lovfestet rett til d\xc3\xa5psoppl\xc3\xa6ring. Dette utredningsarbeidet resulterte i NOU 2000:26 \xc2\xab\xe2\x80\xa6 til et \xc3\xa5pent liv i tro og tillit.\xc2\xbb D\xc3\xa5psoppl\xc3\xa6ring i Den norske kirke, som etter en bred h\xc3\xb8ring ble behandlet av Kirkem\xc3\xb8tet 2001. Kirkedepartementet la i 2002 fram en stortingsmelding om saken (St.meld. nr. 7, 2002\xe2\x80\x932003), og  27. mai 2003 vedtok Stortinget en reform av d\xc3\xa5psoppl\xc3\xa6ringen i Den norske kirke og har siden bevilget midler til et omfattende reformprosjekt som n\xc3\xa5 p\xc3\xa5g\xc3\xa5r i kirken.'